**Faragóné Tóth Gabriella** a Dorogi Szociális Szolgáltató Központ gazdasági ügyintézője. 2007. május 29-én kezdte meg munkáját a frissen átadott Dr. Mosonyi Albert Gondozási Központ B épületében ügyintézői munkakörben.

Érettségi bizonyítványát 1982. június 11-én szerezte a Dorogi Gimnázium és Szakközépiskolában. 2006. június 6-án irodavezetői képesítést szerzett. A tanulmányai során szerzett ismereteket és tapasztalatokat azóta is az Idősek Otthonában kamatoztatja. 2013 januárjában egy munkahelyi átszervezés folyományként az „A” épületben tevékenykedett tovább.

Az évek során a tudását számos szakmai továbbképzésen bővítette, a megnövekedett elvárásoknak is igyekezett megfelelni. Örömmel vett részt a személyiségfejlesztő foglalkozásokon, szakmai tanácskozásokon, hiszen az ott szerzett ismereteket is beépítette a mindennapi munkájába.

Amellett, hogy az intézmény 50 dolgozójának a foglalkoztatással, munkaügyekkel kapcsolatos ügyeit intézi, természetesen az itt élő idősek mindennapos ügyeinek rendezésében is vezető szerepet vállal. Szívügye, hogy az otthon lakóinak mindennapjait gondtalanná, élhetőbbé tegye. Az idősek hozzátartozóival is rendszeres és jó kapcsolatot ápol.

Megbízható, kiváló szakember. Teherbírása kiemelkedő, kész a folyamatos megújulásra.

Türelme, együttérzése, segítő szeretete okán mind vezetői, munkatársai, mind az időskorú gondozottak szeretik, tisztelik.

2019-ben áldozatos munkával segítette a megbízott intézményvezetőt, hogy az Idősek Otthona működése biztosított legyen. A pandémia idején tanúsított helytállása, kötelességtudata, áldozatvállalása mind-mind hozzájárult ahhoz, hogy munkatársaival együtt meg tudták védeni a rájuk bízott időseket a betegségtől.

Az Idősek Otthonában eltöltött évei bebizonyították, hogy munkája nélkülözhetetlen, jelenléte az Otthon életében természetes és fontos.

Az idősgondozás területén az elmúlt 16 évben végzett kitartó munkája elismerésre érdemes.